הבולשת הפדראלית בארה״ב (FBI) אכן צותתה למגדלי טראמפ, אולם לא לדירתו של הנשיא דונלד טראמפ, אם כי לדירה הנמצאת כמה קומות מתחתיה, כך עולה מחשיפה של ABC היום. בין השנים 2011-2013, הבולשת האזינה לשיחותיהם של אנשי ארגון פשע רוסי שפעל מקומה 63 במגדלי טראמפ, 3 קומות בלבד מתחת לפנטהאוז של הנשיא.

ההאזנה והמעקב אחר הבניין הובילו לכתבי אישום נגד 34 אנשי הארגון, שרובם הודו באשמה בבית המשפט. מנהיג הארגון, אליזמן טוחטחונוב, המוכר בכינוי "טאיוואנצ'יק" ("הטאיוואני", בגלל המראה האסיאתי שלו) מסתתר עד היום ברוסיה. בכתב האישום הוא הוגדר כסנדק של מאפיה רוסית והוא נמצא ברשימת המבוקשים של האינטרפול.